नई दिल्ली: राष्ट्रीय स्वयंसेवक संघ (RSS) के प्रमुख मोहन भागवत (Mohan Bhagwat) ने शनिवार को कहा कि लोक संगठनों को सत्ता में बैठे लोगों का सेवक नहीं होना चाहिए. साथ ही उन्होंने कहा कि ऐसे लोगों को राजनीति से भी दूर रहना चाहिए. आरएसएस से जुड़े भारतीय मजदूर संघ के संस्थापक दत्तोपंत ठेंगड़ी की स्मृति में आयोजित एक कार्यक्रम में भागवत ने कहा कि प्रशासन तंत्र को संविधान के अनुसार काम करना होता है और लोक संगठनों की अगुवाई में सतर्क नागरिकों को इसे सुनिश्चित करना होगा. उन्होंने कहा कि इसकी क्या गारंटी है कि सत्ता संविधान का पालन करेगी? लोक संगठनों के नेतृत्व में सतर्क नागरिक इसकी गारंटी हैं और इसलिए उन्हें सत्ता में बैठे लोगों का सेवक नहीं होना चाहिए.